作者:高適
標題:酬裴員外以詩代書
內容:少時方浩蕩，遇物猶塵埃。脫略身外事，交遊天下才。單車入燕趙，獨立心悠哉。甯知戎馬間，忽展平生懷。且欣清論高，豈顧夕陽頹。題詩碣石館，縱酒燕王臺。北望沙漠垂，漫天雪皚皚。臨邊無策略，覽古空裴回。樂毅吾所憐，拔齊翻見猜。荊卿吾所悲，適秦不復回。然諾多死地，公忠成禍胎。與君從此辭，每恐流年催。如何俱老大，始複忘形骸。兄弟真二陸，聲名連八裴。乙未將星變，賊臣候天災。胡騎犯龍山，乘輿經馬嵬。千官無倚著，萬姓徒悲哀。誅呂鬼神動，安劉天地開。奔波走風塵，倏忽值雲雷。擁旄出淮甸，入幕徵楚材。誓當剪鯨鯢，永以竭駑駘。小人胡不仁，讒我成死灰。賴得日月明，照耀無不該。留司洛陽宮，詹府唯蒿萊。是時掃氛祲，尚未殲渠魁。背河列長圍，師老將亦乖。歸軍劇風火，散卒爭椎埋。一夕瀍洛空，生靈悲曝腮。衣冠投草莽，予欲馳江淮。登頓宛葉下，棲遑襄鄧隈。城池何蕭條，邑屋更崩摧。縱橫荊棘叢，但見瓦礫堆。行人無血色，戰骨多青苔。遂除彭門守，因得朝玉階。激昂仰鵷鷺，獻替欣鹽梅。驅傳及遠蕃，憂思鬱難排。罷人紛爭訟，賦稅如山崖。所思在畿甸，曾是魯宓儕。自從拜郎官，列宿煥天街。那能訪遐僻，還複寄瓊瑰。金玉本高價，塤篪終易諧。朗詠臨清秋，涼風下庭槐。何意寇盜間，獨稱名義偕。辛酸陳侯誄，歎息季鷹杯。白日屢分手，青春不再來。臥看中散論，愁憶太常齋。酬贈徒為爾，長歌還自咍。